Bård Vegar Solhjell (Sosialistisk Venstreparti), 2017-01-31:
Lat meg takke for debatten og ikkje minst for det siste svært gode og innsiktsfulle innlegget her som eg hadde stor glede og interesse av å høyre på. Eg reknar med at utanriksministeren òg merka seg det arbeidet som Europarådet der gjer, og at det vil vere viktig å støtte opp om den moglegheita ikkje minst når vi har ein norsk rapportør til å kunne følgje opp det. Så eit par kommentarar. Det er ein ting eg trur eg aldri kjem til å sakne med Stortinget, og det er det at ein alltid skriv innlegget sitt ut frå kva ein trur vil verte sagt frå ein som skal halde ein tale, og så får ein ikkje gjort noko med det når talen ikkje viser seg heilt å verte slik. Eg lurer på om det kanskje var det representanten Tybring-Gjedde kom i skade for å gjere, for eg trur ikkje mine innlegg var spesielt svart-kvite, og iallfall tok eg ikkje til orde for ein diplomatisk boikott. Eg tok heller ikkje til orde for at vi først og fremst skal ha einsidige tiltak. Snarare tvert om presiserte eg at det var tiltak i samråd med våre alliansar, f.eks. Europarådet, som vil vere dei mest effektfulle, sjølv om det er enkelte ting vi kan gjere sjølve. Men på eit punkt trur eg det kom fram ei viktig ueinigheit. Det mest styrande og viktige med Tyrkia for norsk utanrikspolitikk er deira rolle som portvaktar, som ein viktig aktør, og som ein som har – skal vi seie – gjort handteringa av flyktningkrisa lettare for Europa – ei heilt reell rolle dei har spela – eller om det er den dreiinga i demokrati og menneskerettar som går føre seg i Tyrkia og i ein god del andre land òg i den vestlege verda, som er det mest sentrale. Der forstår eg representanten Tybring-Gjedde slik at han meiner at det er rolla i samband med flyktningkrisa som er viktigast for Noreg. Eg trur nok eg meiner at det mest bekymringsfulle som skjer i ei rekkje land no i den vestlege verda, er den dreiinga mot meir autoritære styreformer, svekking av menneskerettar og demokrati fordi det går til kjernen av noko av det viktigaste vi som samfunn har bygd opp, og fordi endringar den vegen får så vidtrekkjande konsekvensar i dei landa for måten dei fungerer på. Slik sett følte eg at representanten Tybring-Gjedde i sitt innlegg batt saman både det demonstrasjonane her ute føregår imot, og det vi debatterer her inne, med nettopp den diskusjonen som pågår i den vestlege verda, om muslimsk innvandring til vestlege land er ein større trussel enn det å redusere menneskerettar og svekkje demokratia våre. Eg meiner heilt openbert at det siste er ei langt større og farlegare utfordring no. Lat meg runde av med to ting som eg særleg tok med meg frå utanriksministeren. Det eine er at han seier at han vil trappe opp støtta både til det frie ord, media og uavhengige organisasjonar, og det er eg svært glad for. Det vil vere eit viktig arbeid no i åra som kjem i Tyrkia. Det andre er at han vil leggje stor vekt på arbeidet i dei internasjonale organisasjonane som vi er medlem av, og som Tyrkia er medlem av, og at han tek opp dei spørsmåla og jobbar saman med våre allierte f.eks. innan EU – vi er jo ikkje allierte direkte, vi er ikkje medlem i EU – men med våre nære samarbeidspartnarar i EU. Det meiner eg vil vere viktig i fortsetjinga.